钦定古今图书集成/明伦汇编/官常典/第699卷 > 吴炯
## 钦定古今图书集成/明伦汇编/官常典/第699卷 > 吴炯

按《明外史》本传：“炯字晋明，松江华亭人。万历八年，举
会试，十七年始成进士，授杭州推官。入为兵部主事，
乞假归。炯有志操，恬静端介，不为荣利。家居十二年，
始起故官。久之，进光禄丞。时无锡顾宪成讲学东林
书院，朝贵以其常援李三才也，群毁之。御史徐兆魁
疏论，多所谤诬。炯为宪成奏辨，言御史得风闻言事，
然远隔数千里，岂能无讹闻讹言岂能不忿？信如疏
中所指。使臣而非吴人也，亦当投杼三告，怒发上指。
乃臣与宪成同乡，亲见其行事不如御史言，故敢为
陛下直陈之。”一曰：浒墅有小河，商舟如织，东林专其
税为书院费。夫关旁小河，广不逾五尺，其桥跨水，非
商舟所能由，往来不过小艇，从不征税。其讹一也。一
曰，关使至东林，辄以书招之，即不赴亦必致厚馈。夫
东林预会者，非里居缙绅，则青衿子弟皆不招，自来
未尝招人，何为厚馈？其讹二也。一曰，讲学所至，仆从
纷纭，县令馆谷供应，非二百金不办。夫缙绅赴会，大
率携仆二三，棹一小舟，无所扰道途也。会饶简素，主
者自办，敢累长吏。其讹三也。一曰，会时必谭时政，郡
邑行事偶相左，必令改图。夫会中条约，先讲书一章，
后以次诘难，终则童子歌诗而退，四座无哗，无一语
他及，安得千郡邑事？其讹四也。黄正宾歙人，与宪成
非有戚，故宪成于诸生贽悉却不纳，何有染指正宾
之事？其讹五也。惟宪成贻书救三才，诚为出位，臣尝
咎之，“宪成亦悔恨。然臣今日非为宪成辨也，恐宪成
被诬，而天下尽以讲学为戒，绝口不谈孔、孟之道，将
国家之正气从此而损，此臣所不能已于言也。”当是
时，党人气甚张，稍持异议，必群逐之。见炯疏词婉，亦
心折。故终神宗世，炯得安于位。寻擢南京光禄少卿。
天启中，三迁南京太仆卿。魏忠贤私人石三畏追论
炯党庇宪成，落职闲住。崇祯初，复官。炯家世素封而
无子，生平勇于为义。置义田以赡族人。郡中贫士及
诸生赴举者，多所资给。尝输万金助边。言官称“炯好
义，无所希觊，宜加旌奖。”诏可。